Beampte geskiet toe gevangene probeer ontsnap | Maroela Media
'n Polisiebeampte en 'n man wat skuldig bevind is aan moord is Woensdag geskiet nadat dié glo uit polisieaanhouding probeer ontsnap het.
Die gevangene het die middag by die Verulam-landdroshof in KwaZulu-Natal verskyn en is 15 jaar tronkstraf opgelê vir moord en huisroof toe die voorval gebeur het.
Volgens Reaction Unit South Africa (Rusa) het 'n polisiebeampte die gevangene na die selle toe begelei ná sy vonnisoplegging, toe die veroordeelde moordenaar die beampte se vuurwapen gegryp het.
"Die gevangene het die vuurwapen teen die SAPD-lid se kop gehou toe hy deur die polisieman se kollega geskiet is."
Die gevangene is in die kop geskiet, terwyl die betrokke beampte 'n skietwond aan sy arm opgedoen het.
Rusa-beamptes is 13:43 na die toneel ontbied om die beseerdes te behandel.
Die gevangene is ernstig beseer en is op die toneel gestabiliseer voordat hy na 'n plaaslike hospitaal geneem is. Die beseerde polisiebeampte is na 'n privaathospitaal geneem vir verdere behandeling.
"Die gevangene het glo verskeie hangende sake van moord wat hy in Verulam, Canelands, Umhlali en Ballito gepleeg het."
Hy sal na verwagting in die komende maande weer in die hof verskyn vir dié sake.
KwaZulu-Natal polisie Rusa
Goed op te hoor dat die gevangene vir die verskeie hangende sake van moord wat hy in Verulam, Canelands, Umhlali en Ballito gepleeg het, sy moses teëgekom het. Aan die SAP lid, dankbaar jy het lig daarvan afgekom en spoedige herstel word jou toegebid. Vir die SAP lid se Kollega, welgedaan. Mag daar meer van jul in die SAP ingeneem word.
Mooi geskiet.Hy sal dit nie maak sterkte aan polisiebeampte.
Hoe paraat is die SAPD lede? Hoe kry 'n gevangene dit reg om sy wapen af te neem en teen sy kop te druk? Moet misdadigers nie met hande agter die rug geboei word nie of is daar nie geld vir boeie nie?